Alex-Edward Raus

**Alex-Edward Raus** (sündinud 24. juulil 1992 Tartus) on eesti jõutõstja ja tõstja, kes tuli 19-aastaselt täiskasvanute maailmameistriks jõutõstmises.

Ta on tulnud klassikalises jõutõstmises maailmameistriks nii noorte (kuni 18-aastaste seas; 2010), juunioride (kuni 23. aastased; 2012) kui ka avatud klassis (vanusepiirangud puuduvad; 2013) ning Euroopa meistriks täiskasvanute seas (2016. aastal Tartus) ja kolmel korral juunioride meistriks (2012, 2013, 2014). Lisaks on ta 2012. aastal toonud maailma karikavõistlustelt avatud klassis hõbemedali (karika kaotas napilt maailmameistrile) ja 2014. aastal saanud MM-ilt avatud klassis kolmevõistluse arvestuses pronksmedali.

Raus on püstitanud kokku 31 maailma- ja Euroopa rekordit, sealhulgas 29 klassikalises ja 2 tugivarustusega jõutõstmises. Klassikalises jõutõstmises on ta teinud 13 maailmarekordit (avatud klassis 4 ja juunioride klassis 9) ning 16 Euroopa rekordit (avatud klassis 5 ja juunioride klassis 11). Tugivarustusega jõutõstmises on ta püstitanud 2 Euroopa juunioride rekordit.

Eesti meistrivõistlustelt on Raus täiskasvanute klassis võitnud 15 kuldmedalit, 7 hõbemedalit ja 4 pronksmedalit (seisuga september 2014).

Raus võistles noorteklassis kehakaalus kuni 100 ja juunioride klassis kuni 105&nbsp;kg ning võistleb avatud klassis kaalukategoorias kuni 105&nbsp;kg. Ta treenib Tartu Ülikooli Akadeemilises Spordiklubis. Jõutõstmisega hakkas ta tegelema 14-aastaselt.

## Haridus ja töökäik
Alex-Edward Raus sai 2009. aastal Lähte Ühisgümnaasiumist põhihariduse ja lõpetas 2012. aastal Tartu Kutsehariduskeskuse toiduainete töötlemise erialal. Õpingute ajal Tartu Kutsehariduskeskuses töötas ta mõned päevad nädalas turvamehena. Pärast kutsehariduskeskuse lõpetamist töötas ta turvamehena ja hiljem ka Tartu vanglas valvurina. 2019. aastal omandanud ka vanglaametniku eriala. Käesoleval ajal tegeleb lisaks ettevõtlusega pakkudes personaaltrenne jõusaalis ja enesekaitse seminare Jiujitsu baasil nii meestele kui naistele ja noortele kui ka vanadele.

## Rahvusvahelised tiitlivõistlused (MM ja EM)
#### 2010
2010. aasta oktoobri algul Tšehhis Pilsenis Rahvusvahelise Jõutõstmise Föderatsiooni (IPF) egiidi all toimunud noorte ja juunioride maailmameistrivõistlustel jõutõstmises tuli 18-aastane Alex-Edward Raus noorteklassis kehakaalus kuni 100&nbsp;kg kolmevõistluse kogusummaga 817,5&nbsp;kg võitjaks. Ta edestas teiseks tulnud Venemaa esindajat Sergei Ussovit (805,0&nbsp;kg) ja kolmandaks tulnud Soome sportlast Teemu Leppäneni (752,5&nbsp;kg). Lisaks kogusumma kuldmedalile sai Raus kolm väikest medalit: kuldmedali kükis ning hõbemedalid lamades surumises ja jõutõmbes.

#### 2012
2012. aasta juunis Taanis Herningis Euroopa Jõutõstmise Föderatsiooni (EPF) egiidi all toimunud Euroopa noorte ja juunioride meistrivõistlustel jõutõstmises tuli 19-aastane Raus juunioride klassis kolmevõistluse kogusummaga 965,0&nbsp;kg võitjaks. Ta edestas teiseks tulnud Norra võistlejat rohkem kui 50 kiloga. Lisaks kogusumma kuldmedalile sai ta väikesed kuldmedalid kükis ja lamades surumises ning hõbeda jõutõmbes. Rausi kükis saadud 385&nbsp;kg on raskus, mida enne ei ole Eestis keegi kükkinud. Samuti tuli ta ka Wilksi punktide alusel absoluutseks Euroopa juunioride meistriks.

#### 2013
2013. aasta aprillis Prahas toimunud EPF-i Euroopa noorte ja juunioride meistrivõistlustel jõutõstmises tuli Raus juunioride klassis kolmevõistluses kogusummaga 967,5&nbsp;kg võitjaks. Ta edestas teiseks tulnud Eestile kaksikvõidu kindlustanud võistlejat Rait Sagorit 20 kiloga. Lisaks kogusumma kuldmedalile sai ta väikesed kuldmedalid kükis ja jõutõmbes ning hõbeda lamades surumises.

Sama aasta juunis Venemaal Suzdalis toimunud IPF-i esimestel maailmameistrivõistlustel klassikalises jõutõstmises avatud klassis tuli Raus kogusummaga 840,0&nbsp;kg võitjaks. Ta edestas teiseks tulnud Venemaa sportlast vaid 2,5 kiloga. Lisaks kogusumma kuldmedalile sai ta kolm väikest medalit: kuldmedali kükis ning pronksmedali lamades surumises ja jõutõmbes.

#### 2014
2014. aasta aprillis Peterburis toimunud EPF-i Euroopa noorte ja juunioride meistrivõistlustel tuli Raus juunioride klassis kolmevõistluses kogusummaga 992,5&nbsp;kg võitjaks. Ta edestas teiseks tulnud Poola võistlejat rohkem kui 80 kiloga. Lisaks kogusumma kuldmedalile sai ta väikesed kuldmedalid kõigil kolmevõistluse üksikalal. Raus kükkis Raus 387,5&nbsp;kg, surus 257,5&nbsp;kg ning tõmbas 345&nbsp;kg. Sellega saavutas ta uue Eesti rekordi kolmevõistluse kogusummas – 990&nbsp;kg (593.70 Wilksi punkti).

Sama aasta juunis Lõuna-Aafrika Vabariigis Potchefstroomis toimunud IPF-i maailmameistrivõistlustel klassikalises jõutõstmises avatud klassis tuli Raus kogusummaga 852,5&nbsp;kg kolmandaks.

#### 2015
2015. aasta juunis Soomes Salos toimunud IPF-i maailmameistrivõistlustel klassikalises jõutõstmises tuli Raus juunioride klassis kogusummaga 780,0&nbsp;kg võitjaks. Raus oli tugevaim ka kükis ja lamades surumises vastavalt tulemustega 300&nbsp;kg ja 190&nbsp;kg. Rausi edu lähimate konkurentide ees oli mäekõrgune.

#### 2016
2016. aasta märtsis Tartus peetud EPF-i Euroopa meistrivõistlustel tuli Raus avatud klassis Euroopa meistriks kogusummaga 830,0&nbsp;kg. Ta edestas teiseks-kolmandaks tulnud Poola jõuvõistlejaid ligi 40 kiloga. Lisaks kogusumma kuldmedalile sai ta kaks väikest medalit üksikaladel: kuldmedali kükis (320&nbsp;kg) ja pronksi lamades surumises (202,5&nbsp;kg).

## Maailma karikavõistlused
2012. aasta juunis, nädal pärast Taanis juunioride Euroopa meistriks tulekut, võistles Raus Stockholmis peetud IPF-i maailma karikavõistlusel klassikalises jõutõstmises ja tuli seal avatud klassis hõbemedalile, jäädes napilt (2,5&nbsp;kg) alla vaid maailmameistrile Anibal Coimbrale Luksemburgist. Rausi kolmevõistluse kogusumma oli 845&nbsp;kg. Lisaks kogusumma kuldmedalile sai ta kaks väikest medalit: kuldmedali kükis (325&nbsp;kg) ja hõbemedali lamades surumises (207,5&nbsp;kg).

## Rekordite püstitamine
Raus on püstitanud kokku 31 maailma- ja Euroopa rekordit, sealhulgas 29 klassikalises ja 2 tugivarustusega jõutõstmises. Klassikalises jõutõstmises on ta teinud 13 maailmarekordit (avatud klassis 4 ja juunioride klassis 9) ning 16 Euroopa rekordit (avatud klassis 5 ja juunioride klassis 11). Tugivarustusega jõutõstmises on ta püstitanud kaks Euroopa juunioride rekordit.

### Klassikaline jõutõstmine
#### Stockholm (2012)
2012. aasta algul kehtestati maailmarekordite normid avatud klassis (näiteks kükis 310,0&nbsp;kg ja kogusummas 850,0&nbsp;kg). Pool aastat hiljem võisteldes Stockholmis maailma karikavõistlustel püstitas Raus 2 maailmarekordit kükis: 315,0 ja 320,0&nbsp;kg. Maailmarekordi püstitamiseks kolmevõistluse kogusummas jäi aga Rausil 5&nbsp;kg vajaka.

#### Suzdal (2013)
2012. aasta lõpul kehtestati juunioride maailmarekordite rekordnormid ja Euroopa rekordnormid nii juunioride kui ka avatud klassis (näiteks avatud klassis kükis 300,0&nbsp;kg ja kogusummas 822,5&nbsp;kg).

Pool aastat hiljem võisteldes Suzdalis maailmameistrivõistlustel püstitas Raus ühe päevaga (15. juunil 2013) suurel hulgal Euroopa ja maailmarekordeid: 7 Euroopa juunioride rekordit, 5 juunioride maailmarekordit ja 4 Euroopa rekordit avatud klassis. Euroopa juunioride rekordid olid: 4 rekordit kükis (305,0, 310,0, 315,0 ja 320,0&nbsp;kg), 2 rekordit lamades surumises (205,0 ja 210,0&nbsp;kg) ning üks rekord kogusummas (840,0&nbsp;kg). Juunioride maailmarekordid olid: 3 rekordit kükis (305,0, 315,0 ja 320,0&nbsp;kg), 1 rekord lamades surumises (210,0&nbsp;kg) ning üks rekord kogusummas (840,0&nbsp;kg). Euroopa rekordid avatud klassis olid: 3 rekordit kükis (305,0, 315,0 ja 320,0&nbsp;kg) ning üks rekord kogusummas (840,0&nbsp;kg). Kehtiv maailmarekord avatud klassis kükis oli eelmisest aastast Rausi enda nimel (325,0&nbsp;kg), kuid see jäi seekord ületamata. Maailmarekordi püstitamiseks kolmevõistluse kogusummas (avatud klassis) jäi Rausil aga 10&nbsp;kg vajaka.

#### Potchefstroom (2014)
Aasta hiljem, 2014. aasta juunis, võisteldes Lõuna-Aafrika Vabariigis Potchefstroomis peetud maailmameistrivõistlustel, parandas Raus enda nimel olevat avatud klassi maailmarekordit kükis 320,0&nbsp;kg-lt 330&nbsp;kg-ni (rekord kehtis 2 aastat) ja püstitas kolmevõistluses kogusummaga 852,5&nbsp;kg avatud klassi maailmarekordi, mis aga veel samal päeval samadel võistlustel ületati maailmameistriks tulnud Juri Belkini poolt. Kükis saadud 330&nbsp;kg oli ka uus Euroopa rekord avatud klassis (kehtis 2 aastat) ning juunioride Euroopa ja maailmarekord (mõlemad püsivad tänini). Lamades surumises parandas Raus enda nimel olnud juunioride Euroopa rekordit ja juunioride maailmarekordit 210-lt 212,5&nbsp;kg-ni (Euroopa juunioride rekord kehtis 9 ja juunioride maailmarekord 6 kuud). Kolmevõistluse kogusummas parandas Raus enda nimel olnud juunioride Euroopa rekordit ja juunioride maailmarekordit 840,0-lt 847,5-ni ja seejärel 852,5-ni (juunioride maailmarekord kehtis 3 aastat, kuid Euroopa juunioride rekord püsib tänini).

### Tugivarustusega jõutõstmine
2011. aasta algul kehtestati Euroopa juunioride rekordnormid tugivarustusega jõutõstmises. 2014. aasta aprillis Peterburis Euroopa noorte ja juunioride meistrivõistlustel püstitas Raus kaks Euroopa juunioride rekordit tugivarustusega jõutõstmises – kolmevõistluse kogusumma rekordid 982,5&nbsp;kg ja 992,5&nbsp;kg. Rausi rekord püsis neli aastat.

### Kehtivad Eesti rekordid
Eesti rekorditest on 2018. aasta juuni seisuga klassikalises jõutõstmises tema nimel juunioride ning avatud klassi rekordid kükis, lamades surumises (212,5&nbsp;kg) ja kogusummas.

Tugivarustusega jõutõstmises on Rausi nimel Eesti rekorditest 2018. aasta juuni seisuga juunioride rekordid kükis (390,0&nbsp;kg), lamades surumises (257,5&nbsp;kg), kogusummas (992,5&nbsp;kg) ja lamades surumises (üksikalana; 260,0&nbsp;kg). Avatud klassis kehtivad tema nimel rekordid kükis ja kogusummas.

## Muud spordialad
Raus on tulemuslikult tegelenud ka klassikalise tõstmisega, sellel alal on ta võitnud aastatel 2009–2012 Eesti meistrivõistlustelt 8 medalit, neist neli kuldset. Raus on ka tegelenud edukalt rammumehe spordiga ja sangpommi spordiga. Jõutõstmine jäi tal pärast 2016. aasta EM-võistlusi ajutiselt tagaplaanile, esiplaanile tõusid poks, MMA ja Brasiilia jiujitsu. Varem on ta tegelenud ka judo ja Brasiilia jūjutsuga. Aastast 2015. on põhirõhk järjest enam läinud võitlusspordile, täpsemalt Brasiilia Jiu-jitsule kus esindanud võistlustel Eestit välismaal kui ka Eestis.

## Tunnustus
*2011 – Eesti parim meesjõutõstja
*2012 – Eesti parim juunior jõutõstmises
*2014 – Eesti parim juunior jõutõstmises

## Viited

## Välislingid
*Sporditulemused. Alex-Edward Raus. sport24.ee
*Alex-Edward Raus noorte maailmameister 2010. youtube.com, 3. september 2010
*Fotod: EOK jagas noortele talentidele stipendiumeid. sport.postimees.ee, 13. mai 2013
*Intervjuu Alex-Edward Rausiga. youtube.com, 28. jaanuar 2015
*Eestlane tuli jõutõstmises juuniorite maailmameistriks. sport.ohtuleht.ee, 16. juuni 2015